ວັນທີ 8 ຕຸລານີ້ ກອງທັບຕວກກີ ໄດ້ເລີ່ມປະຕິບັດການໂຈມຕີຢູ່ໃນເຂດຊາຍແດນ ຊີຣີ-ອີຣັກ ເພື່ອສະກັດກັ້ນກອງກຳລັງຊາວເຄີດ ທີ່ໃຊ້ເສັ້ນທາງນີ້ ເພື່ອປັບປຸງເຂດທາງທິດຕາເວັນອອກສ່ຽງເໜືອຊີຣີ ກ່ອນທີ່ຕວກກີຈະກະກຽມດຳເນີນການໂຈມຕີຂະໜາດໃຫຍ່ ເຂົ້າໃສ່ເຂດຂອງຊາວເຄີດ ຫຼັງຈາກທີ່ ສ ອາເມຣິກາ ຖອນທະຫານອອກໄປຢ່າງບໍ່ຄາດຝັນ.
ຕວກກີ ໃຫ້ຮູ້ວ່າ ກອງທັບຂອງຕົນມີຄວາມພ້ອມແລ້ວ ໃນການໂຈມຕີເຂົ້າເຂດທິດຕາເວັນອອກສ່ຽງເໜືອຊີຣີ ຫຼັງຈາກທີ່ ສ ອາເມຣິກາ ເລີ່ມຖອນທະຫານອອກຈາກເຂດຊາຍແດນ ຕວກກີ-ຊີຣີ. ການຕົກລົງຖອນທະຫານຂອງ ສ ອາເມຣິການັ້ນ ຖືວ່າເປັນການປ່ອຍປະພັນທະມິດ ແລະ ເຮັດໃຫ້ປະທານາທິບໍດີ ສ ອາເມຣິກາ ໂດນາລ ທຣຳ ຖືກຕິຕຽນຈາກຫຼາຍຝ່າຍ.
ໃນຂະນະດຽວກັນ ສື່ສານໃນເຂດຕາເວັນອອກກາງ ລາຍງານອ້າງຕາມຄຳຖະແຫຼງຂອງທ່ານ ບາດຣັນ ເຈຍ ເຄີດ ຊຶ່ງເປັນເຈົ້າໜ້າທີ່ອາວຸໂສຂອງຊາວເຄີດ ໃຫ້ຮູ້ວ່າ ບັນດາກອງກຳລັງຂອງຊາວ ເຄີດ ທີ່ພວມຄວບຄຸມເຂດພາກເໜືອຊີຣີ ອາດຈະດຳເນີນການເຈລະຈາກັບທາງການຊີຣີ ແລະ ຣັດເຊຍ ຫຼັງຈາກທີ່ ສ ອາເມຣິກາ ປະກາດຖອນທະຫານອອກໄປຈາກເຂດທີ່ຕວກກີ ອາດຈະເປີດບັ້ນຮົບແນໃສ່ບັນດານັກຮົບຊາວເຄີດ ທີ່ຂຶ້ນກັບບັນດາກົມກອງ ປ້ອງກັນປະຊາຊົນ (YPG).